Cleo se ontvoerder pleit skuldigCleo Smith (4) is 18 dae ná haar ontvoering in Oktober verlede jaar deur polisie in Wes-Australië gered. (Foto: Facebook / Western Australia Police) Terrence Darrel Kelly (36) het Maandag skuldig gepleit op aanklagte dat hy die vierjarige Cleo Smith in Oktober verlede jaar uit haar gesin se tent by ŉ kampterrein in Wes-Australië ontvoer het. Die internasionale nuusblad The Guardian berig Kelly het virtueel voor die Carnarvon-magistraatshof verskyn waar die saak tot 20 Maart uitgestel is. Hy sal in aanhouding bly tot sy volgende verskyning voor die Perth-distrikshof. Hy word sedert 5 November in ŉ tronk in dié hoofstad aangehou. Kelly is destyds van kinderdiefstal aangekla nadat polisie die kleuter op 3 November, 18 dae nadat sy verdwyn het, uit sy huis in Carnarvon gered het. Hy is kort tevore in ŉ straat naby sy huis deur polisie voorgekeer en in hegtenis geneem. Kelly word ook deur ander aanklagtes, onder andere die aanranding van ŉ polisiebeampte, in die gesig gestaar. BBC berig dat hy nog nie op hierdie aanklagte teen hom gepleit het nie. Dit sal glo op ŉ later stadium voor die hof gedaag word, hoewel die datum nog nie bekend is nie. Dié foto – glo van Terence Darrel Kelly – is op verskeie internasionale nuuswebtuistes gepubliseer. (Foto: The Daily Mail Australia) Maroela Media het vroeër berig dat Cleo op 16 Oktober uit ŉ tent by die Blowholes-kampterrein ontvoer is terwyl haar ouers, Ellie Smith en Jake Gliddon, en kleinsus, Isla, glo vas aan die slaap was. Toe die Wes-Australiese polisie haar sowat drie weke later in die vroeë oggendure in Kelly se huis gevind het, was sy besig om met speelgoed in ŉ geslote kamer te speel. Sy was nie beseer nie. Kelly het glo ŉ reusepopversameling in sy huis en ŉ oënskynlike obsessie met die Bratz-modepoppe. Hy het ook verskeie sosialemediaprofiele waar hy gereeld saam met sy poppe te sien is. Lede van die gemeenskap het intussen in die media gesê dat Kelly ŉ alleenloper was wat hom toenemend in sy huis toegesluit het ná die dood van sy pleegma, Penny Walker, in 2020. Cleo se ma het aanvanklik talle foto’s van haar gesin op sosiale media geplaas, maar intussen alle foto’s wat ná Cleo se redding geplaas is, verwyder.